b'\n_START_ARTICLE_\nPaulus\' brev til efeserne\n_START_PARAGRAPH_\nPaulus\xe2\x80\x99 brev til efeserne, ogs\xc3\xa5 kalt efeserbrevet, er et av brevene som b\xc3\xa6rer apostelen Paulus\xe2\x80\x99 navn, og er i den kanoniske rekkef\xc3\xb8lge den tiende boken i Det nye testamente. Om Paulus virkelig har forfattet dette brevet er omdiskutert. I norske bibelhenvisninger forkortes brevet etter bibelselskapets standard \xc2\xabEf\xc2\xbb.\n_START_SECTION_\nForfatter, datering og avfattelsessted\n_START_PARAGRAPH_\nDet er delte meninger blant bibelforskere om dette brevet er skrevet av apostelen Paulus. Argumentene for at Paulus har skrevet det er for det f\xc3\xb8rste at Paulus identifiserer seg selv som i de andre Paulinske brevene (1:1 og 3:1). Videre at b\xc3\xa5de spr\xc3\xa5k og struktur ligner de ubestridte Paulinske brevene (A. S. Wood, i The Expositor\'s Bible Commentary: Ephesians through Philemon. 1978.) For det tredje at teologien er p\xc3\xa5 linje med Paulus\'s \xc3\xb8vrige forfatterskap. Som Mitton har sagt: "Pauline authorship can rightly be assumed until it is disproved" (C. L. Mitton, The Epistle to the Ephesians, 7.) Argumentene mot at Paulus har skrevet det er f\xc3\xb8rst og fremst at stil og ordforr\xc3\xa5d skiller seg vesentlig fra andre paulinske brev. Videre er det en innholdsmessig motsigelse i at forfatteren skriver som om han ikke kjenner adressatmenigheten, i flg. Apg 19 har Paulus oppholdt seg over to \xc3\xa5r i Efesus. Videre b\xc3\xa6rer brevet preg av \xc3\xa5 v\xc3\xa6re en bearbeidelse av Kolosserbrevet.'